Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2021/C 309/11)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTAIS DOKUMENTS

“Cebreiro”

ES Nr.: PDO-ES-0443-AM01 – 2021. gada 16. februārī

ACVN (X) AĢIN ( )

1. Nosaukums

“Cebreiro”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Pilnpiena siers, kas izgatavots no pasterizēta govs piena. Ražošanas process ietver recināšanu, recekļa sagriešanu, notecināšanu, mīcīšanu un sālīšanu, formēšanu un presēšanu. To var tirgot svaigu vai nogatavinātu, pēdējā gadījumā ar minimālo izturēšanas periodu 45 dienas.

Galvenās īpašības ir šādas.

Fiziskās īpašības

— Forma: sēnes formā vai pavāra cepures formā, kas sastāv no divām daļām: dažāda diametra cilindriskas pamatnes, kas nav augstāka par 12 cm ( izņemot sierus, kuru svars pārsniedz 2 kg – to augstums var būt līdz 15 cm), un cepure, kuras diametrs ir no 1 līdz 2 cm lielāks par pamatni un kura nav augstāka par 3 cm. Sieriem, kuru svars pārsniedz 2 kg, cepures diametrs var būt līdz 4 cm lielāks nekā pamatnes diametrs, un tās augstums nedrīkst pārsniegt 5 cm.

— Svars: vismaz 0,3 kg.

Organoleptiskās īpašības

Svaigajam sieram nav mizas, un tā iekšpuses krāsa tikai nedaudz atšķiras. Tā masa ir viendabīga, balta vai nedaudz iedzeltena, mīksta un bez acīm; Sagriezts tas var būt viegli rievots un irdens. Tas smaržo pēc skābpiena un nedaudz pēc krējuma vai sviesta. Sajūta pagaršojot ir graudaina, bet maiga un ļoti lipīga. Garša ir līdzīga smaržai — skābpiena, krējuma, sviesta. Pēcgarša ir noturīga un nedaudz skāba.

Nogatavinātam sieram ir tikai nedaudz atšķirīga miza, kas var būt no dzeltenas līdz intensīvi dzeltenai, un, atkarībā no nogatavināšanas pakāpes, uz tās var būt pelējums. Masa var mainīties no ziloņkaula krāsas līdz dzeltenai, un konsistence ir no sviestam līdzīgas līdz stingrai, dažkārt tā ir cieta atkarībā no nogatavināšanas pakāpes. Garša ir pienīga, un tā var būt diezgan metāliska un pikanta.

Analītiskās īpašības

— Mitrums (nogatavinātiem sieriem): dažāds — atkarībā no nogatavināšanas pakāpes, bet vienmēr mazāks par 50 %.

— Tauki: vismaz 45 %, bet ne vairāk par 60 % sausnā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Dzīvnieku barība

Ražošanas apgabala pļavas un lopbarības kultūrām atvēlētās patības ir vide, kura sniedz svarīgu barības bāzi ganāmpulkam. Uzsverama arī lielā nozīme, kāda ir ekstensīvajām ganībām (zālaugu platības un krūmāju pļavas), kur dzīvnieki brīvi ganās, kad apstākļi to ļauj.

Papildbarībā dzīvniekiem izēdina augu valsts izcelsmes barības koncentrātus, lai nodrošinātu to vajadzības pēc kalorijām.

Izejvielas

“Cebreiro” sieru gatavo no govs piena, pievienojot dzīvnieku renetu vai citus īpaši atļautus recināšanas fermentus un sāli (nātrija hlorīds).

Šo sieru gatavo no pilnpiena, ko iegūst, no Galisijas gaišbrūnās, Frīzijas vai Alpu brūnās šķirnes govīm, vai to krustojumiem, kuras pieder saimniecībām, kas atrodas noteiktajā ģeogrāfiskajā apgabalā, un ir reģistrētas attiecīgajā reģistrā.

Piens nedrīkst saturēt jaunpienu, konservantus, inhibitorus vai zāles, kas varētu ietekmēt siera ražošanu, izturēšanu, nogatavināšanu vai uzglabāšanu. Nav atļauts izmantot piena homogenizāciju vai tādus paņēmienus, kas maina piena sākotnējo sastāvu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Piena iegūšana, tā pirmapstrādes darbības, kā arī siera ražošana, izturēšana un nogatavināšana jāveic 4. punktā noteiktajā ģeogrāfiskajā apgabalā. Tāpēc visiem ražošanas posmiem jānoris minētajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Sieri ar aizsargātu nosaukumu parasti būtu jātirgo veselos rituļos un atļautā iepakojumā.

Tomēr siera tirdzniecību pēc rituļa sadalīšanas, arī tā sagriešanu tirdzniecības vietā var atļaut ar nosacījumu, ka šajā nolūkā ir izveidota atbilstīga uzraudzības sistēma, kas garantē ražojuma izcelsmi un kvalitāti, kā arī nevainojamu uzglabāšanu un pareizu piedāvāšanu patērētājam, novēršot jebkādus pārpratumus.

3.6. Ar reģistrēto nosaukumu apzīmētā produkta marķēšanas īpašie noteikumi

Sieram, ko tirgo ar aizsargāto cilmes vietas nosaukumu “Cebreiro”, pēc tam, kad tas ir sertificēts, jābūt etiķetei, kas atbilst katra ražotāja marķējumam, un papildu etiķetei, ko apstiprinājusi un izdevusi Regulatīvā padome, ar secīgu burtciparu kodu un turpmāk norādīto aizsargātā cilmes vietas nosaukuma oficiālo logotipu:

Gan uz tirdzniecības etiķetes, gan papildu etiķetes obligāti ir jābūt redzamiem vārdiem “Denominación de Origen Protegida “Cebreiro””. Turklāt nogatavinātam sieram “Cebreiro” izceltā veidā uz etiķetes jānorāda vārds “curado” (nogatavināts), lai to atšķirtu no svaigā produkta.

4. Ģeogrāfiskā apgabala īsa definīcija

Piena ražošanas un aizsargātā cilmes vietas nosaukuma “Cebreiro” sieru ražošanas apgabalu veido ģeogrāfiskā teritorija, kura ietver šādas Lugo provinces (Galisijas autonomais apgabals) pašvaldības: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos un Triacastela.

5. Saikne ar ģeogrāfisko apgabalu

Vēsturiskie faktori

Šo sieru izcelsme tiek saistīta ar pirmajiem mūkiem, kuri apmetās Cebreiro ciematā (galvenā svētceļotāju ceļa uz Santjago — El Camino francés — ienākšanas vietā Galisijā), lai strādātu slimnīcā, ko 9. gadsimta beigās uzcēla svētceļotāju vajadzībām. Gadsimtu gaitā svētceļotāji baudīja šo sieru Cebreiro kalnos un darīja to zināmu visā Spānijā un Eiropā.

Valsts Vēstures arhīvā (Archivo Histórico Nacional) un Simankasas Centrālajā arhīvā (Archivo General de Simancas) saglabājušies dokumenti atklāj interesantas piezīmes saistībā ar Cebreiro ciematā gatavotā siera ikgadējiem sūtījumiem uz Portugāles karaļnamu Kārļa III laikā. Sieru no novembra savās mājās gatavoja apgabala ciemata iedzīvotāji (galvenokārt sievietes). Sūtījumos vienmēr bija iekļauti divi duči sieru, kurus gatavoja gada pēdējās piecpadsmit dienās, izmantojot auksto laiku to labākai uzglabāšanai, lai janvāra pirmajā pusē sierus kā dāvanu pasniegtu Portugāles karalienei.

Turklāt dažādi 18. un 19. gadsimta dokumenti arī apliecina “Cebreiro” siera slavu šajā laikā.

Jaunākajās bibliogrāfiskajās atsaucēs, piemēram, grāmatā “Geografía General del Reino de Galicia” (“Galisijas Karalistes vispārējā ģeogrāfija”) (1936), ir iekļauta informācija saistībā ar “Cebreiro” sieru, tā īpašībām un ražošanas veidu.

Vēlāk, jau pagājušā gadsimta septiņdesmitajos gados, Spānijas sieru un jo īpaši Galisijas sieru eksperts Carlos Compairé Fernández publicēja vairakus darbus, kuros ir plaši pētījumi par šiem sieriem, arī to ķīmiskās un bakterioloģiskās analīzes. Var teikt, ka tie ir pirmie zinātniskie pētījumi par “Cebreiro” sieru.

Grāmatas “Inventario Español de Productos Tradicionales” (“Spānijas tradicionālo produktu uzskaite”), kuru 1996. gadā publicēja Spānijas Lauksaimniecības, zivsaimniecības un pārtikas ministrija, nodaļā par sieriem ir iekļauta plaša informācija par “Cebreiro” sieru, tostarp par tā īpašībām, ražošanas veidu, vēsturi un ekonomisko nozīmi.

Dabas faktori

ACVN “Cebreiro” aizsargātajā teritorijā valda okeāna–kalnu klimats. To raksturo izteikti samazināta jūras ietekme un pastiprinātas kontinentālā klimata īpašības. Tas būtiski ierobežo lauksaimniecisko darbību. Lielā daļā teritorijas, kas atrodas augstāk par 1 000 metriem virs jūras līmeņa, ir temperatūra, kuru salīdzinājumā ar vispārējiem apstākļiem Galisijā varētu raksturot kā “ļoti zemu”, un kur laikposms bez sala ir īsāks par 5 mēnešiem.

Nelabvēlīgo vides apstākļu dēļ lopkopība ir ļoti būtiska šā apgabala ekonomikai, jo klimata, augsnes apstākļi un kalnainais reljefs šai nozarei kaitē mazāk nekā zemkopībai, ir labas dabīgās pļavas un ganības, un plašās kalnu teritorijas var izmantot par ganībām, kā arī liellopi ir pielāgojušies bargajiem klimata apstākļiem.

Saikne starp ģeogrāfisko apgabalu un produkta īpašībām

Siera “Cebreiro” ražošanas ģeogrāfiskajam apgabalam raksturīgas daudzas ielejas, kuras ieskauj kalni un kurās neskaitāmās pļavas un ganības ir būtisks ainavas elements.

Šī īpašā ģeogrāfiskā vide dažādos veidos ietekmē “Cebreiro” siera raksturīgās īpašības.

— Pirmām kārtām, kā jau minēts, ģeogrāfiskā vide ir labvēlīga, lai augtu augstvērtīga ganību zāle.

— Turklāt pienu ražo mazās ģimenes saimniecībās, izmantojot tradicionālās ganāmpulka turēšanas metodes. Vietējo šķirņu dzīvnieki joprojām veido ievērojamu ganāmpulka daļu, un lopbarību galvenokārt iegūst no saimniecībā saražotās lopbarības, un ganot tos pļavās, kad to ļauj laikapstākļi.

— Barības koncentrātus, kas iegūti ārpus saimniecības, izmanto tikai nelielos daudzumos kā piedevas, lai apmierinātu ganāmpulka vajadzības pēc kalorijām. Šāds tradicionālais modelis, kurā maksimāli ierobežota tādu izejvielu iepirkšana, kas nav ražotas attiecīgajā saimniecībā, sekmē šo nelielo ģimenes saimniecību ekonomisko dzīvotspēju.

— Apstākļi šajās saimniecībās padara saražoto pienu par ideālu sieru ražošanai. Ir zinātniski pierādīts, ka šīs dabiskās ražošanas un ganāmpulka barošanas sistēmas uzlabo piena uzturvērtību dēļ lielāka CLA (konjugētās linolēnskābes) un omega-3 taukskābju daudzuma tā lipīdu sastāvā; jo vairāk dzīvnieki ēd zāli, jo vairāk pieaug šo vērtīgo tauku sastāvs, un tas arī ietekmē saražoto sieru īpašības.

— Visbeidzot, šā reģiona lauksaimnieki ir saglabājuši šā siera senās ražošanas tradīcijas un tā unikālās īpašības, piemēram, īpašo un tradicionālo “pavāra cepures” formu, kas to ļauj tūlīt atpazīt. Šie sieri ir ieguvuši patērētāju atzinību un atpazīstamību.

Atsauce uz specifikācijas publikāciju

(šīs regulas 6. panta 1. punkta otrā daļa)

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf

(1) OV L 179, 19.6.2014., 17. lpp.